Diari Oficial de la Generalitat Valenciana


Sumari del DOGV 3885, del 24-11-2000 (2000/9372)

ORDRE de 20 de novembre de 2000, de la Conselleria d'Obres Públiques, Urbanisme i Transports, per la qual es convoquen ajudes econòmiques per al desenvolupament d'activitats inversores adreçades a la potenciació de la formació del sector del transport a la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3885

Data del DOGV
:   24-11-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/9372


Data del document
:   20-11-2000

Organisme emissor
:   Conselleria d'Obres Públiques,Urbanisme i Transports

Tipus de document
:   Ordre

Descriptors 

:   * empresa de transport
    * formació en el lloc de treball
    * ajuda pública
    * transport per carretera
    * transport de mercaderies
    * suport econòmic
    * personal de transport

ORDRE de 20 de novembre de 2000, de la Conselleria d'Obres Públiques, Urbanisme i Transports, per la qual es convoquen ajudes econòmiques per al desenvolupament d'activitats inversores adreçades a la potenciació de la formació del sector del transport a la Comunitat Valenciana. [2000/S9372]
  
L'activitat del transport terrestre de mercaderies per carretera constitueix un pilar fonamental de l'economia valenciana, i té una enorme repercussió tant directa com indirecta en totes les magnituds econòmiques aplicables a la Comunitat Valenciana.
  
Actualment s'està produint una contínua evolució i modificació en les estructures i en els sistemes de gestió de les empreses dedicades al transport de mercaderies.
  
El procés d'alliberament del mercat europeu, la transformació dels processos de comercialització, l'augment del grau de complexitat en la gestió i el consegüent augment de les responsabilitats en matèria de seguretat en el transport i de medi ambient genera la necessitat de disposar, de manera sòlida i permanent, d'adequats sistemes de formació i informació per a les empreses del sector. Això redundaria en un major nivell de professionalització de les persones que es dediquen a l'activitat del transport de mercaderies per carretera.
  
En el marc de la funció de foment, l'administració té l'obligació de donar suport a les iniciatives tendents a facilitar l'adaptació de les estructures empresarials existents a les noves circumstàncies operatives i necessitats de seguretat i mediambientals i facilitar, per a això, vies d'accés a la formació i informació de les empreses.
  
Per la qual cosa, tenint en compte el que disposa l'article 47 del text refós de la Llei d'Hisenda Pública de la Generalitat Valenciana i en virtut de les facultats conferides en l'article 35 de la Llei 5/1983, de 30 de desembre, de Govern Valencià i l'article 7 del Decret 110/2000, de 18 de juliol, del Govern Valencià, pel qual s'aprova el Reglament Orgànic i Funcional de la Conselleria d'Obres Públiques, Urbanisme i Transports,
  
ORDENE
  
Article 1. Objecte i finalitat
  
Es convoquen ajudes econòmiques a fi de portar a terme inversions destinades a millorar la formació dels transportistes i a fi de millorar la seguretat en el transport.
  
Article 2. Règim aplicable
  
El règim aplicable en l'atorgament de les ajudes serà el que estableix la present Ordre i la resta de la normativa vigent.
  
Article 3. Finançament
  
Per a l'exercici econòmic de 2000, i de conformitat amb el que estableix la Llei 10/1999, de 30 de desembre, de Pressupostos de la Generalitat Valenciana per a l'exercici de 2000, les ajudes previstes en la present Ordre es finançaran a càrrec del crèdit que conté el programa 513.30, línia 703/000/00, projecte 3255, del capítol VII dels pressupostos corresponents a la Conselleria d'Obres Públiques, Urbanisme i Transports, amb un import global de 38.546.740 de pessetes (cinquanta-cinc milions de pessetes), (330.556,66 euros), el qual podrà ser ampliat en el cas d'existència de disponibilitats pressupostàries.
  
Article 4. Beneficiaris
  
Podran sol·licitar i ser beneficiaris d'aquestes ajudes les associacions o federacions de transport de mercaderies per carretera d'àmbit de la Comunitat Valenciana, i amb una representativitat superior al 25 per cent de les empreses valencianes dedicades a l'activitat del transport de mercaderies per carretera.
  
Article 5. Quantia de les ajudes
  
1. La quantia de la subvenció podrà arribar fins un 80% del cost total de la inversió, amb un límit màxim de 80.210.300 de pessetes (quinze milions de pessetes), (90.155,07 euros).
  
2. En qualsevol cas, les ajudes s'atorgaran d'acord amb els criteris de prioritat establerts en aquesta ordre i fins que s'esgote la consignació pressupostària.
  
Article 6. Requisits generals
  
1. Els beneficiaris d'aquestes ajudes estaran obligats, en qualsevol moment, a facilitar tota la informació que els siga sol·licitada per la Direcció General de Transports i a sotmetre's a qualsevol actuació de control i verificació de l'ús de les ajudes atorgades.
  
2. Així mateix, per a optar a aquestes ajudes, s'haurà de presentar un projecte de formació per als transportistes i detallar les inversions i activitats que cal realitzar, condicions d'accés als cursos que es tinga previst fer, usos de les instal·lacions i les condicions del finançament.
  
Article 7. Sol·licituds i finançament
  
1. Les sol·licituds de les ajudes previstes en aquesta ordre s'hauran de formalitzar per mitjà d'una instància emplenada com cal, d'acord amb el model que s'adjunta a la present Ordre, dirigida al conseller d'Obres Públiques, Urbanisme i Transports.
  
2. Les sol·licituds, juntament amb la corresponent documentació, hauran de ser presentades, en el termini de 15 dies, comptadors a partir de l'endemà de la publicació de la present Ordre en el Diari Oficial de la Generalitat Valenciana, en el Registre General de la Conselleria d'Obres Públiques, Urbanisme i Transports, en l'avinguda de Blasco Ibáñez, 50, de València, o en els serveis territorials de transport d'aquesta situats a:
  
- c/ Gregorio Gea 27 (Edifici PROP) de València
  
- Av. del Mar 16, de Castelló.
  
- c/ Itàlia 12, d'Alacant.
  
o en qualsevol altra de les formes establertes en l'article 38·4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999.
  
3. L'incompliment del termini de presentació de la sol·licitud determina l'automàtica exclusió en l'accés a l'ajuda econòmica.
  
4. L'admissió a tràmit d'una sol·licitud de subvenció no generarà cap compromís de concessió d'aquella.
  
5. Les associacions i federacions peticionàries hauran de presentar, juntament amb la sol·licitud, la següent documentació:
  
a. Documentació acreditativa de l'associació o federació sol·licitant en què conste l'autorització, de manera fefaent, dels seus òrgans de representació o de les associacions o empreses integrades o afiliades a aquesta, per a sol·licitar o percebre l'ajuda i assumir les obligacions establertes en la present Ordre.
  
També s'ha de presentar documentació acreditativa del grau de representativitat de l'associació o federació en el sector del transport de mercaderies.
  
b. Còpia compulsada del Codi d'Identificació Fiscal.
  
c. Còpia autoritzada del document de constitució de l'associació o federació i justificació de la inscripció en el Registre Mercantil o en el que corresponga.
  
d. Poders de representació compulsats de la persona que subscriga la petició de subvenció en nom de l'associació o federació.
  
e. Certificat dels òrgans competents estatal i autonòmic de l'administració tributària d'estar al corrent en les obligacions tributàries.
  
f. Certificat de l'òrgan competent de la Seguretat Social d'estar al corrent en les obligacions de Seguretat Social.
  
Els certificats esmentats en les lletres «e» i «f», hauran de ser positives o, si escau, indicar que els deutes estan ajornats, fraccionats o s'ha acordat la seua suspensió amb motiu de la impugnació de les corresponents liquidacions. Tindran validesa durant el termini de sis mesos des de la data de la seua expedició. Si hagueren caducat abans de la proposta de resolució de la concessió de l'ajuda, el beneficiari proposat haurà de presentar un certificat actualitzat. Si l'associació o federació no estiguera obligada a presentar declaracions o documents relatius a obligacions tributàries i de Seguretat Social, s'acreditarà aquesta circumstància per mitjà de declaració responsable.
  
g. Factura proforma dels actius que es pretenguen adquirir per a la formació en el transport.
  
h. Pla de formació amb descripció i ús d'instal·lacions, descripció de cursos i activitats que cal realitzar, condicions d'accés a aquests, condicions de finançament dels programes, medis materials i recursos humans que s'han d'emprar i, si escau, tota la informació que puga sol·licitar la Direcció General de Transports.
  
i. Declaració expressa de les ajudes o finançaments públics o privats, obtinguts o sol·licitats per als mateixos fins que els que estableix aquesta ordre.
  
L'import de les subvencions o ajudes no podrà ser d'una quantia que, aïlladament o conjuntament amb les subvencions d'altres administracions públiques o amb altres ingressos provinents d'altres ens públics o privats, supere el cost de l'actuació que desenvolupe el beneficiari en la construcció del centre o en l'adquisició d'actius en relació amb l'objecte de l'Ordre.
  
j. Declaració expressa de sotmetiment a control i comprovació per l'administració de l'efectiva utilització de les ajudes en la finalitat establerta en l'Ordre.
  
k. Declaració expressa que es permetrà a l'administració l'ús gratuït del material adquirit per a la realització de proves o simulacres en matèria de seguretat en el transport i altres activitats semblants.
  
Article 8. Valoració i tràmit
  
1. L'examen i valoració dels expedients de sol·licitud de les ajudes correspon a la Direcció General de Transports la qual estudiarà les sol·licituds presentades, fixarà les admissibilitats i, si escau, les corresponents quanties, tenint en compte els criteris de valoració establerts en la present Ordre. La Direcció General de Transports elaborarà les propostes de resolució motivades per a l'atorgament o denegació de les ajudes les quals seran elevades al conseller d'Obres Públiques, Urbanisme i Transports per a la resolució definitiva que, en el cas d'atorgament de l'ajuda, haurà d'expressar amb exactitud l'import de l'ajuda.
  
2. El termini màxim per a resoldre expressament i notificar les resolucions d'atorgament de l'ajuda serà d'un mes i el seu còmput es farà des de la data en què acabe el termini de presentació de sol·licituds. Superat aquest termini sense que s'haja dictat resolució expressa s'haurà de considerar que aquesta és desestimatòria.
  
Article 9. Criteris d'atorgament
  
Les ajudes econòmiques seran atorgades sempre que es complesquen els requisits i formalitats establerts en la present Ordre. Es prenen en consideració com a criteris d'atorgament i fins que s'esgote la consignació pressupostària els següents:
  
- No haver gaudit abans d'ajudes públiques per a les mateixes actuacions.
  
- No atorgament d'ajudes a associacions que es troben incloses en el si d'una federació que a la vegada resulte beneficiària de subvenció.
  
- L'acreditació d'un major percentatge de representativitat.
  
- La data de sol·licitud de l'ajuda.
  
- El grau de repercussió de la inversió en la consecució dels objectius de l'Ordre.
  
- El grau d'implantació territorial, en el marc de la Comunitat Valenciana, de la corresponent associació o federació sol·licitant.
  
Article 10. Justificació de les despeses i pagament de les subvencions
  
1. Una vegada notificades les resolucions d'atorgament i abans del cobrament d'aquestes pels beneficiaris, aquests hauran de justificar les despeses efectivament realitzades en el termini de dos mesos des de l'esmentada notificació i, per a això, presentaran la documentació següent:
  
- Factures definitives de l'actiu o dels actius adquirits i de les inversions realitzades.
  
- Dades de domiciliació bancària.
  
2. Una vegada rebuda dins del termini i en la forma escaient la documentació esmentada per l'administració, i després de les oportunes comprovacions, es farà el pagament de l'ajuda.
  
Article 11. Obligacions dels beneficiaris
  
1. Els beneficiaris de les ajudes econòmiques hauran de:
  
- Destinar les ajudes a la finalitat per a la qual van ser previstes. En cas contrari, es procedirà a la devolució del que ja s'havia pagat.
  
- Facilitar qualsevol dada o informació o documentació que la Direcció General de Transports sol·licite per a un coneixement exacte i veraç de la destinació de les ajudes.
  
- Posar en coneixement de la Direcció General de Transports qualsevol ajuda o subvenció que es reba per a la mateixa finalitat que l'expressada en la present Ordre, per altres administracions o entitats públiques o privades.
  
- Posar en coneixement immediat de la Direcció General de Transports qualsevol alteració en l'execució de la finalitat de la subvenció.
  
- Permetre a l'administració l'ús gratuït del material adquirit, per a la realització de proves o simulacres en matèria de seguretat en el transport i altres activitats semblants. Aquest ús s'haurà d'ajustar al calendari que, respecte d'això, aprove la Conselleria d'Obres Públiques, Urbanisme i Transports.
  
Article 12. Revocació de la subvenció
  
1. En cas que es verificara l'obtenció de les ajudes sense haver complit les condicions derivades de la present Ordre i la resta de la legislació vigent i, en especial, si es comprova l'incompliment de l'obligació de justificar les despeses o s'incompleix la finalitat per a la qual la subvenció va ser concedida o de les condicions imposades als beneficiaris amb motiu de la concessió de la subvenció, es procedirà al reintegrament de les quantitats percebudes i a l'exigència de l'interés de demora des del moment del pagament de la subvenció.
  
2. Amb aquesta finalitat podrà incoar l'òrgan competent per a l'atorgament de les ajude el corresponent expedient, que podrà finalitzar, si escau, amb la resolució de la subvenció, l'obligació de reintegrament de les ajudes concedides i els interessos de demora.
  
Disposicions finals
  
Primera
  
Es faculta el director general de Transports per a dictar les disposicions i adoptar les mesures que es considere oportunes per al desenvolupament, interpretació i aplicació del que disposa aquesta ordre.
  
Segona
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
Contra la present disposició, que posa fi a la via administrativa, es pot interposar un recurs contenciós administratiu davant de la sala contenciosa administrativa del Tribunal Superior de Justícia de la Comunitat Valenciana, en el termini de dos mesos des de l'endemà de la publicació.
  
Tot això de conformitat amb l'article 107.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, i l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
València, 20 de novembre de 2000
  
El conseller d'Obres Públiques, Urbanisme i Transports,